B4-0501, 0509, 0511, 0517, 0529, 0533, 0534 και 0540/96

Ψήφισμα σχετικά με το Άουσβιτς

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του και ιδίως το ψήφισμά του της 27 Απριλίου 1995, σχετικά με το ρατσισμό, τη ξενοφοβία και τον αντισημιτισμό ((ΕΕ C 126 της 22.05.1995, σελ. 75)) και της 15ης Ιουνίου 1995 για την ημέρα μνήμης του ολοκαυτώματος ((ΕΕ C 166 της 15.06.1995, σελ. 166)),

Α. συγκλονισμένο λόγω της προσβολής της μνήμης των θυμάτων του Άουσβιτς με την νεοναζιστική εκδήλωση που πραγματοποιήθηκε στις 6 Απριλίου 1996 στον περίβολο του στρατοπέδου όπου εξοντώθηκαν περισσότεροι από ένα εκατομμύριο κρατούμενοι,

Β. εκφράζοντας την ανησυχία του διότι με τη διαδήλωση αυτή οι διοργανωτές προσπάθησαν, κατά τρόπο ιστορικώς απαράδεκτο, να αρνηθούν ότι τα περισσότερα θύματα του Άουσβιτς ήταν Εβραίοι,

Γ. γνωρίζοντας ότι οι τοπικές αρχές του Άουσβιτς εξέδωσαν την άδεια για την κατασκευή supermarket και εστιατορίων στον περίβολο του στρατοπέδου συγκέντρωσης από το ίδρυμα Maja και ότι η τοπική κυβέρνηση του Bialsko- Biala ζήτησε την επανεξέταση του σχεδίου, εν αναμονή της διαμόρφωσης της περιοχής, και λαμβάνοντας υπόψη ότι η παρέλαση των ακροδεξιών συνδέεται με την προβλεπόμενη κατασκευή εμπορικού κέντρου δίπλα στο χώρο του πρώην στρατοπέδου συγκέντρωσης και ότι οι εργασίες κατασκευής είχαν διακοπεί πριν από δύο εβδομάδες λόγω διαμαρτυριών, οι δε παρελαύνοντες Skinheads διαμαρτύρονταν για τη διακοπή των εργασιών,

Δ. αποφασισμένο να αντλήσει διδάγματα από το δεύτερο παγκόσμιο πόλεμο και να τιμάται η μνήμη των εκατομμυρίων θυμάτων των στρατοπέδων συγκέντρωσης,

1. καταδικάζει απερίφραστα την προσβλητική αυτή προσπάθεια να καταστραφεί ο συμβολικός χαρακτήρας που έχει το στρατόπεδο συγκέντρωσης του Άουσβιτς- Μπιρκενάου για ολόκληρη την ανθρωπότητα, καθώς και τις νέες εκδηλώσεις ρατσισμού, ξενοφοβίας και αντισημιτισμού στην Πολωνία[semigr ]

2. επαναβεβαιώνει το σεβασμό του προς όλα τα θύματα, τα οποία έχασαν εκεί τη ζωή τους και εκφράζει ιδιαιτέρως την αλληλεγγύη του στις εβραϊκές κοινότητες στις διάφορες χώρες του κόσμου, οι οποίες τις τελευταίες ημέρες δοκιμάστηκαν σκληρά από το επεισόδιο αυτό[semigr ]

3. καταδικάζει τη στάση των νομαρχιακών και των περιφερειακών αρχών, οι οποίες, επιτρέποντας να πραγματοποιηθεί η παρέλαση των ακροδεξιών, δεν προσβάλλουν απλώς τη μνήμη των θυμάτων, αλλά αποδεικνύουν ότι δεν σέβονται την ιστορική σημασία του χώρου του στρατοπέδου συγκέντρωσης του Άουσβιτς, και επιδοκιμάζει το γεγονός ότι ο Πρόεδρος και η κυβέρνηση της Πολωνίας καταδίκασαν τη διαδήλωση και την εμπορική αξιοποίηση του περίβολου του στρατοπέδου συγκέντρωσης[semigr ]

4. καλεί τις πολωνικές αρχές, και την Επιτροπή, να υποβάλουν προτάσεις για τη δημιουργία ενός κέντρου ευρωπαϊκών πολιτιστικών δραστηριοτήτων στο Άουσβιτς-Μπιρκενάου, ούτως ώστε οι τεράστιες ανθρώπινες θυσίες που με φρίκη μνημονεύονται στα στατόπεδα συγκέντρωσης να μετουσιωθούν σε συνεχείς δυνατότητες για την άντληση γνώσεων και τη διάπλαση των νέων[semigr ]

5. καλεί το Συμβούλιο, την Επιτροπή και τη μικτή κοινοβουλευτική επιτροπή, στο πλαίσιο των σχέσεων μεταξύ της Ευρωπαϊκής Ένωσης και της Πολωνίας, να προωθήσουν όλες τις πρωτοβουλίες που απαιτούνται για την ευαισθητοποίηση, ειδικότερα μεταξύ των νέων, σχετικά με τα διδάγματα του δεύτερου παγκοσμίου πολέμου όσον αφορά το ρατσισμό, την ξενοφοβία και τον αντισημιτισμό και την ανάγκη να είναι σεβαστές οι ανθρώπινες αξίες και ελευθερίες[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και την κυβέρνηση και το κοινοβούλιο της Πολωνίας.